WASP of Wide Angle Search for Planets is ’n internasionale konsortium van verskeie akademiese organisasies wat met behulp van oorgangsfotometrie soektogte met uiters wye hoeke uitvoer na eksoplanete. ’n Versameling teleskope word gebruik om die hele lugruim te bestudeer – in die proses word miljoene sterre met ’n skynbare magnitude van tussen 7 en 13 tegelykertyd gemonitor. WASP is die opsporingsprogram wat bestaan uit die Isaac Newton-groep, Instituto de Astrofísica de Canarias en ses universiteite in Brittanje. Twee robotsterrewagte, wat aaneenlopend werk, dek die noordelike én suidelike lugruim. SuperWASP-North is geleë by die Roque de los Muchachos-sterrewag op die berg met dieselfde naam in La Palma op die Kanariese Eilande. WASP-South is geleë by die Suid-Afrikaanse Astronomiese Sterrewag by Sutherland, in die droë Roggeveldberge van Suid-Afrika. Hulle gebruik agt wyehoekkameras wat die lugruim tegelykertyd dophou vir planeetoorgange. Omdat soveel sterre gelyk waargeneem word, kan seldsame oorgange opgespoor word. Twee ander instrumente by die La Silla-sterrewag in Chili gebruik Doppler-spektroskopie om eksoplanete wat opgespoor is, se massa te bepaal.